## Turisme Comunitat Valenciana rep el màxim guardó en els Premis Best!n Travel 2025 amb una campanya postdana inspiradora i solidària

*** Amb el lema ‘Sí, ens ha ocorregut a nosaltres’, la campanya ha sigut valorada pel seu enfocament humà i la gestió de la crisi, i es reconeix, així, la capacitat de la Comunitat per a recuperar-se i avançar
* A més, Turisme CV s’ha emportat dos premis d’or en diferents categories amb la mateixa peça audiovisual, que ha tingut un impacte positiu en la reactivació del sector**

Turisme Comunitat Valenciana ha rebut un dels màxims guardons en els Premis Best!n Travel 2025 amb la seua campanya postdana que, amb el lema ‘Sí, ens ha ocorregut a nosaltres’, es va llançar després de les inundacions del 29 d’octubre de 2024.

Este guardó, arreplegat a Madrid durant la celebració de la gala d’entrega d’estos prestigiosos premis que reconeixen les millors estratègies i campanyes de comunicació i màrqueting del sector del turisme, premia l’excel·lència d’esta peça audiovisual, inspiradora i solidària, impulsada per la Generalitat.

D’esta manera, la campanya valenciana ha sigut reconeguda pel seu enfocament humà i la gestió de la crisi. Es reconeix, així, la capacitat de la Comunitat Valenciana per a recuperar-se i avançar.

En concret, l’espot ‘Sí, ens ha ocorregut a nosaltres’, impulsat per Turisme Comunitat Valenciana mitjançant l’empresa Serviceplan, ha sigut premiat amb el Gran Premi (GP), un dels màxims guardons de Best!n Travel, a més de dos ors en la categoria Best ESG i en la categoria Innovation for Good by Dentsu.

Estos premis destaquen la capacitat de la campanya per a anar més enllà del fet comercial i convertir-se en un moviment social que va reforçar els valors col·lectius i va projectar una actitud inspiradora dins i fora de la Comunitat Valenciana.

**Una campanya que ret homenatge a la resposta solidària**

Turisme Comunitat Valenciana va impulsar esta campanya amb l’objectiu d’agrair la solidaritat de les persones que es van bolcar amb la Comunitat després de la dana, donar un missatge optimista i transmetre que la destinació estava preparada per a rebre el turista amb totes les garanties.

La campanya, que es va llançar l’1 de desembre de 2024, va difondre un espot dissenyat per a inspirar i atraure visitants nacionals i internacionals, i amb un reforç en màrqueting digital i xarxes socials.

Cal destacar que esta iniciativa publicitària ha tingut un impacte positiu en la reactivació del sector, ja que ha ajudat a revertir esta tendència. El missatge es va construir des de l’orgull de ser mediterranis, destacant una actitud que reflectix la capacitat d’afrontar les adversitats amb proximitat, empatia i esperança.

A més, la veu de l’espot va ser cedida desinteressadament per l’actor i escriptor valencià Enrique Arce. A més, la producció va tindre un cost econòmic mínim, ja que es van utilitzar continguts audiovisuals de produccions anteriors, i agents involucrats com la productora, la titular dels drets musicals i l’estudi de so també van actuar amb esperit solidari.

Turisme Comunitat Valenciana reafirma que, amb el suport de tots, es continua treballant en la reactivació i reconstrucció de les zones més afectades per a mostrar que la destinació està preparada per a rebre els visitants d’una manera segura i respectuosa amb la tragèdia viscuda.

Esta campanya de recuperació, que va incloure un pla de mitjans dirigit al mercat autonòmic, nacional i internacional, amb accions en 12 països diferents, s’emmarca dins de la campanya general de publicitat de la Comunitat Valenciana 2024-2025, amb el *claim* d’Actitud Mediterrània.

**Enllaç a la campanya**: [Gràcies per tornar](https://www.youtube.com/watch?app=desktop&v=BAZPa1xYPfQ)

Fecha: 15/11/2025